## El Consell pren nota de l’encàrrec realitzat a Tragsatec per al servici de suport a la tramitació d’ajudes urgents després de la DANA

*** Els treballs consistixen en l’atenció i el suport a la persona afectada en la presentació i el registre de petició d’ajudes de primera necessitat i lloguer de la vivenda
* S’inclou la creació de 17 oficines fixes i 3 itinerants que estaran operatives fins al 6 de febrer de 2025**

El Consell ha pres nota de l’encàrrec d’urgència realitzat per la Conselleria d’Emergències i Interior, mitjançant l’Agència Valenciana de Seguretat i Resposta a les Emergències (AVSRE), a Tragsatec per al suport en la tramitació d’ajudes urgents per a pal·liar la pèrdua de béns de primera necessitat, així com de les ajudes urgents al lloguer de vivenda per a persones damnificades per la DANA.

L’encàrrec realitzat a Tragsatec, amb duració de nou mesos des de novembre de 2024, consistix en l’atenció i el suport per a la presentació, el registre de sol·licituds i l’aportació de documentació i de sol·licituds d’estes ajudes, i el suport a la gestió dels expedients d’ajuda de béns de primera necessitat de les persones físiques, tot això per un valor total de 2.299.056,22 euros.

Els treballs encarregats a esta empresa comprenen, entre altres coses, la creació de 17 oficines fixes i 3 equips itinerants en els municipis afectats, amb personal format en informació a la ciutadania sobre les aplicacions que es fan servir en la presentació i el registre de sol·licituds i ajudes.

D’altra banda, Tragsatec també es fa càrrec de la creació i gestió d’estes oficines fins al 6 de febrer de 2025, tant en el cas de les fixes (situades a Alaquàs, Albal, l’Alcúdia, Aldaia, Alfafar, Algemesí, Alginet, Benetússer, Carlet, Catarroja, Chiva, Massanassa, Xirivella, Paiporta, Picanya, Sedaví, Turís i Utiel), com en les itinerants.

També són responsables d’aportar el personal necessari per a fer tasques de suport en la gestió dels expedients d’ajuda.

Fecha: 08/01/2025